En 25-årig mand blev stukket flere gange med en kniv, da et skænderi udviklede sig.

Fredag aften klokken 18.29 fik Nordjyllands Politi anmeldelse om et knivstikkeri på Aggersundvej i Aalborg Øst. Knivstikkeriet foregik ud for nummer 11, hvor den forurettede, en 25-årig mand fra lokalområdet, havde opholdt sig i eller uden for opgangen. Det oplyser Nordjyllands Politi. Her havde den 25-årige været i samtale med formentlig to andre personer. Samtalen udviklede sig til et skænderi, som endte med, at den 25-årige blev stukket flere gange i benet. Politiet mener altså, at der var to gerningsmænd, som var løbet fra stedet, da politiet ankom. Der findes kun et sparsomt signalement af de to, som beskrives således: A: mand, 20-30 år, blå jakke B: mand, 20-30 , mørk i huden, korthåret, sort jakke Den 25-årige mistede en del blod ved knivstikkeriet, men han var uden for livsfare, og efter behandling på skadestuen, kunne han tage hjem. Politiet hører gerne fra vidner, som har set eller ved noget om episoden. Nordjyllands Politi kan kontaktes på telefon 114.